9. ผลการวิจัย

 การอภิปรายผล เป็นส่วนที่นำผลการวิจัยมาเสนอพร้อมกับบอกเหตุผลว่าทำไมผลจึงเป็นเช่นนั้น เป็นส่วนที่ผู้วิจัยสามารถแสดงความคิดเห็น ประกอบกับการเสนอข้อมูลและงานวิจัยของบุคคลอื่นทั้งที่สอดคล้องและไม่สอดคล้องไว้อย่างมีเหตุผล

 เทคนิคการเขียน

 1. อภิปรายผลตามผลการวิจัยที่เรียงตามวัตถุประสงค์ของการวิจัย เริ่มจากผลการวิจัยที่ตอบวัตถุประสงค์ข้อ 1 ก่อน โดยเสนอผลการวิจัยในภาพรวมเพื่อตอบวัตถุประสงค์การวิจัย และถ้าวัตถุประสงค์ดังกล่าวมีสมมุติฐาน ระบุว่าผลการวิจัยเป็นไปตามสมมุติฐานหรือไม่

 2. อภิปรายผลว่าที่เป็นผลดังนั้นเพราะเหตุใด สอดคล้องและไม่สอดคล้องกับคำกล่าวและงานวิจัยของใครไว้ว่าอย่างไร สอดคล้องและไม่สอดคล้องอย่างไร เพราะเหตุใด อาจจะเสนอข้อมูลประกอบเพื่อการยืนยัน และความน่าเชื่อถือ แต่ควรเสนอไว้เป็นความเรียง ไม่ควรเสนอเป็นตาราง ไม่ควรเสนอเป็นตาราง แผนภาพ หรือแผนภูมิ ถ้าเสนอเป็นความเรียงไม่ได้ จำเป็นต้องเสนอเป็นตารางแผนภาพ หรือแผนภูมิให้ใส่ไว้ในภาคผนวก โดยระบุให้ผู้อ่านศึกษารายละเอียดจากภาคผนวก

 3. แต่ละข้อถ้ามีผลการวิจัยที่เป็นรายละเอียดเพิ่มเติม เช่น จำแนกเป็นรายด้าน ให้เสนอต่อจากภาพรวมในข้อเดียวกัน ใช้หลักการเดียวกันคือ เสนอผลการวิจัยแล้วตามด้วยอภิปรายผล ระวังการอภิปรายผลการวิจัยในข้อย่อยต้องไม่ขัดกับผลในภาพรวมและข้อย่อยข้ออื่น ถ้าจำเป็นเพราะผลการวิจัยเป็นเช่นนั้น ผู้วิจัยต้องให้ตุผลอภิปรายอย่างสมเหตุผล เช่น งบประมาณน้อยแต่ไม่เป็นปัญหา เพราะเหตุใด เป็นต้น

 4. คำกล่าวหรืองานวิจัยที่นำมาอ้างอิงเพื่อประกอบการอภิปรายผลต้องมีสาระอยู่ในบทที่ 2

ตัวอย่างการอภิปรายผลการวิจัย

 เรื่อง การศึกษาเชิงวิเคราะห์ : บัวกับความสัมพันธ์ด้านวิถีชีวิตคนไทยและแนวทางสู่พืชเศรษฐกิจ

 ของประเทศ (จิรวัฒน์ เพชรรัตน์ , 2557)

วัตถุประสงค์ของการวิจัย

 1. เพื่อศึกษาเรื่อง บัวกับความสัมพันธ์ด้านวิถีชีวิตของคนไทย ดังนี้

 1.1 บัวกับภาษา วรรณคดีและวรรณกรรมไทย

 1.2 บัวกับความเชื่อเกี่ยวกับเทพเจ้าในศาสนาพราหมณ์ฮินดู

 1.3 บัวกับความเชื่อเรื่องการตั้งชื่อ

 1.4 บัวกับสำนวน สุภาษิต ปริศนาคำทาย

 1.5 บัวกับโภชนาการและอาหารการกิน

 2. เพื่อศึกษาแนวทางการพัฒนาบัวสู่พืชเศรษฐกิจของประเทศ

สรุปผลการวิจัย

 1. จากหลักฐานที่ปรากฏเป็นลายลักษณ์อักษร พบว่า “บัว” มีความสัมพันธ์กับวิถีชีวิตของคนไทย ทั้ง 5 ด้าน มายาวนาน “บัว” จึงปรากฏอยู่ในภาษา วรรณคดีและวรรณกรรมไทย สำนวน สุภาษิต ปริศนาคำทาย รวมทั้งความเชื่อเกี่ยวกับเทพเจ้าในศาสนาพราหมณ์ฮินดูที่คนไทยคุ้นเคยก็ให้ความสำคัญกับดอกบัวเป็นอย่างมากโดยถือว่าดอกบัวเกี่ยวข้องกับโลกจักรวาล และดอกบัวเป็นดอกไม้ที่เกี่ยวข้องกับการกำเนิดของเทพเจ้าทั้งหลาย ดอกบัวเป็นสัญลักษณ์แห่งความงาม สะอาด และบริสุทธิ์ ด้านความเชื่อเรื่องการตั้งชื่อ ชื่อที่มีความหมายว่า “บัว” ส่วนใหญ่เป็นชื่อสตรีซึ่งสื่อความหมายถึงความงาม บริสุทธิ์ นอกจากนี้ “บัว” ยังสัมพันธ์กับโภชนาการ อาหารการกินของไทย อันเป็นมรดกทางวัฒนธรรมที่เก่าแก่อย่างหนึ่ง

 2. ผลการศึกษาแนวทางการพัฒนาบัวสู่พืชเศรษฐกิจของประเทศ พบว่า ปัญหาและอุปสรรคสำคัญ ของเกษตรกรผู้ทำนาบัวที่รัฐหรือหน่วยงานพึงให้ความช่วยเหลือ ได้แก่ การให้ความรู้ด้านการรักษาสุขภาพ อย่างถูกวิธี ร้อยละ 71.54 รองลงมาได้แก่ บัวมีโรคและแมลงรบกวน ร้อยละ 52.31 และเกษตรกรไม่มีความรู้ดีพอ เกี่ยวกับเรื่อง “บัว” ร้อยละ 50 ตามลำดับ

อภิปรายผล

 1. บัวกับความสัมพันธ์ด้านวิถีชีวิตของคนไทย

 คติความเชื่อเรื่องบัวเป็นคติความเชื่อที่เกิดขึ้นพร้อมกับศาสนา ไทยรับเอาคติความเชื่อ ดังกล่าวมาจากประเทศอินเดียโดยมีพุทธศาสนาเป็นแกนนำเมื่อประมาณ 2,500 กว่าปีล่วงมาแล้ว จากเรื่องราวของดอกบัวในพุทธประวัติ ชาดก ตำนานและพระสูตรต่างๆ จนเป็นคติความเชื่อที่ฝังลึกอยู่ในจิตใจของคนไทย ตั้งแต่อดีต และยังคงได้รับการสืบทอดมาถึงปัจจุบัน จนกลายเป็นวัฒนธรรมและประเพณีที่ยึดถือปฏิบัติ อันเป็นการดำเนินชีวิตตามหลักของศาสนา (คติความเชื่อเรื่องบัว, 2556 : ออนไลน์)

 ดอกไม้ประจำศาสนาพุทธ ตามพุทธประวัติพบว่า บัวมีส่วนเกี่ยวข้องตั้งแต่พระพุทธเจ้าประสูติ ตรัสรู้ และปรินิพพาน เมื่อครั้งที่พระพุทธเจ้าได้ตรัสรู้แล้ว พระองค์ทรงตระหนักว่า พระธรรมที่พระองค์ ทรงบรรลุนั้น มีความละเอียดอ่อน สุขุมคัมภีรภาพ ยากต่อบุคคลจะรู้ เข้าใจ และปฏิบัติได้ ทรงพิจารณาอย่างลึกซึ้งแล้วทรงเห็นว่าบุคคลในโลกนี้มีหลายจำพวก บางพวกสอนได้ บางพวกสอนไม่ได้ เปรียบเสมือนบัวสี่เหล่า ดอกบัว ที่ชูดอกพ้นจากผิวน้ำขึ้นมารับแสงสว่างได้นั้น เสมือนผู้ที่หลุดพ้นจากความทุกข์ทั้งปวงกลายเป็นผู้รู้ ผู้ตื่น ผู้เบิกบานด้วยธรรม ซึ่งถือเป็นความหมายอันลึกซึ้ง และเป็นมงคลยิ่งนัก

 ดอกบัว เป็นสัญลักษณ์อย่างหนึ่งในพุทธศาสนา ในภาษา วรรณคดีและวรรณกรรมไทย กวีใช้ดอกบัวเป็นสื่อในการบรรยายเรื่องราวหรือเหตุการณ์ ทำให้ผู้อ่านเกิดความซาบซึ้ง มีความไพเราะทั้งการใช้ถ้อยคำและสำนวนโวหาร และเพราะดอกบัวเป็นดอกไม้ที่สูงส่งเหมาะแก่การบูชาพระพุทธเจ้า ผู้แต่งวรรณคดีไทยจึงนิยม นำดอกบัวเป็นสื่อให้เกิดการทำความดี แสดงอานิสงส์ที่จะได้รับจากการนำดอกบัวบูชาพระ คือ การไปเกิดใหม่ ในสุคติภพ หรือสถานที่ที่ผู้ทำความดีได้ไปเกิด (จารวี มั่นสินธร, 2547 : 90)

 และอาจเพราะคติความเชื่อเรื่องบัวในศาสนาทั้งหลายที่ไทยรับเข้ามาผสมผสานกลมกลืนกับ พุทธศาสนา (คติความเชื่อเรื่องบัว, 2556 : ออนไลน์) คติความเชื่อเรื่องบัวจึงมีอิทธิพลต่อความเชื่อเกี่ยวกับ เทพเจ้า เช่น พระนารายณ์ (พระวิษณุ) พระลักษมี พระพรหมา พระสรัสวดี พระอาทิตย์หรือพระสุริยะ พระคงคา และพระอัคนีที่คนไทยให้ความเคารพบูชา ซึ่งสอดคล้องกับคติความเชื่อเรื่องบัวที่กล่าวว่า ดอกบัวเป็นที่กำเนิด ของอัจฉริยบุคคลผู้วิเศษ

 และคติความเชื่อเรื่องบัวในศาสนายังมีอิทธิพลต่อความเชื่อเกี่ยวกับการตั้งชื่อเป็นอย่างมากเช่นกัน เพราะความเชื่อว่า ดอกบัวเป็นดอกไม้ที่มีความสำคัญทางพุทธศาสนา ดอกบัวเป็นที่กำเนิดของอัจฉริยบุคคลผู้วิเศษและบุคคลสำคัญทางศาสนา ดอกบัวเกี่ยวข้องกับโลกจักรวาล เป็นดอกไม้ที่เกี่ยวข้องกับการกำเนิดของ เทพเจ้าทั้งหลาย ดอกบัวเป็นสัญลักษณ์แห่งความงาม สะอาด บริสุทธิ์ การตั้งชื่อที่มีความหมายเกี่ยวกับ “บัว” จึงปรากฏอยู่มาก (เสฐียรพงษ์ วรรณปก, 2542 : 38-119)

 จากการศึกษาจะพบว่า “บัว” มีคุณค่าทางอาหารมาก “บัว” เป็นได้ทั้งอาหารและยา โดยเฉพาะ “ดอกบัว” ใช้เป็นไม้ตัดดอกเพื่อนำมาบูชาพระ เกสรบัวหลวงเป็นสมุนไพรชนิดหนึ่งใช้ผสมในยาหอมบำรุงหัวใจ บำรุงกำลัง แก้อาการหน้ามืด วิงเวียนศีรษะ เกสรตัวผู้ ใช้เป็นยาขับปัสสาวะ หรือใช้เป็นเครื่องสำอาง และเป็นยาสมานแผล กลีบดอกชั้นใน ใช้ตำพอกแก้โรคซิฟิลิส แก้ท้องร่วง ก้านใบ ใช้เป็นยาแก้ท้องร่วง (สมุนไพรไทย, ยารักษาโรค, 2556 : ออนไลน์)

 อาจเป็นเพราะ “บัว” มีคุณค่าทางอาหารอยู่มาก การบริโภคบัวจึงเป็นการบริโภคอาหารที่เป็นได้ ทั้งอาหารและยาสมุนไพรซึ่งเป็นอาหารสุขภาพ รับประทานแล้วทำให้มีสุขภาพดี จึงมีตำรับอาหารที่ประกอบ จาก “บัว” เป็นจำนวนมากที่ถ่ายทอดเป็นมรดกทางวัฒนธรรมที่เก่าแก่อย่างหนึ่งสู่ลูกหลานมาจนถึงปัจจุบันนี้

 2. แนวทางการพัฒนาบัวสู่พืชเศรษฐกิจของประเทศ ผู้วิจัยพบประเด็นที่สามารถนำมาอภิปรายผล ในภาพรวม ได้ดังนี้

 จากการศึกษาสภาพปัญหาโดยทั่วไป พบว่า กลุ่มตัวอย่างมีปัญหาเกี่ยวกับการปลูกบัวมากที่สุด ไม่มีความรู้ดีพอเกี่ยวกับ “บัว” ร้อยละ 50 รองลงมาได้แก่ มีปัญหาด้านการตลาด ร้อยละ 46.15 และยังไม่ได้รับ ความช่วยเหลือจากหน่วยงานที่เกี่ยวข้อง ร้อยละ 13.85 ตามลำดับ จากสภาพปัญหาที่พบอาจกล่าวได้ว่า การขาดความรู้เกี่ยวกับ “บัว” ของเกษตรกร น่าจะเป็นต้นเหตุของปัญหาทั้งหมด

 ข้อมูลดังกล่าวชี้ให้เห็นว่า เกษตรกรปลูกบัวตามกระแสสังคมโดยมองผลสำเร็จของเกษตรกรผู้อื่น เป็นตัวตั้ง และทำตามความสำเร็จของผู้อื่นนั้นโดยขาดการแสวงหาความรู้ และการหาข้อมูลอย่างถ่องแท้ และเมื่อสอบถามถึงลักษณะของการปลูกบัว กลับเป็นการปลูกเพื่อเป็นไม้ประดับ ร้อยละ 56.92 รองลงมาได้แก่ การปลูกเพื่อตัดดอกจำหน่าย ร้อยละ 27.69 แสดงให้เห็นว่า เกษตรกรขาดทิศทาง หรือความมุ่งมั่นในการทำนาบัวอย่างจริงจัง เมื่อเกษตรกรขาดความรู้เกี่ยวกับบัว ปัญหาที่พบก็คือบัวไม่ค่อยออกดอก ร้อยละ 42.31 บัวมีโรค และแมลงรบกวน ร้อยละ 52.31 วิธีการแก้ปัญหาคือการใช้สารเคมีกำจัด ส่งผลให้เกิดปัญหาสุขภาพ ข้อเสนอแนะของเกษตรกร คือ ร้องขอให้รัฐ หรือหน่วยงานให้ความช่วยเหลือ ด้านการรักษาสุขภาพอย่างถูกวิธี ถึงร้อยละ 71.54

 จากการศึกษาความคิดเห็นและข้อเสนอแนะต่างๆ เกี่ยวกับการปลูกบัวอันเป็นแนวทางในการพัฒนาบัวสู่พืชเศรษฐกิจของประเทศ พบว่า กลุ่มเกษตรกรเสนอแนะแนวทาง ดังนี้

 1. การรวมตัวกันของกลุ่มเกษตรกรหรือสถาบันของเกษตรกรนาบัว เพื่อให้เกษตรกรสามารถช่วยเหลือกันได้ ร้อยละ 79.23 ทั้งนี้อาจเป็นเพราะว่า เกษตรกรทราบถึงข้อดีของการเข้าร่วมกันเป็นกลุ่มซึ่งจะสามารถแก้ปัญหาการขาดความรู้เรื่องบัว เช่น การปลูกบัว ปัญหาเรื่องแมลงและโรค รวมทั้งปัญหาทางการตลาดอีกด้วย การรวมตัวกันได้ของเกษตรกรจะเป็นการส่งเสริมและสนับสนุนซึ่งกันและกันได้เป็นอย่างดี จะทำให้กลุ่มเกษตรกรนาบัวมีพลังและอำนาจต่อรองทางการตลาด กลุ่มเกษตรกรจึงเสนอแนวทางการพัฒนาโดยการรวมตัวกัน ของกลุ่มเกษตรกร หรือสถาบันของเกษตรกรนาบัว เพื่อให้เกษตรกรสามารถช่วยเหลือกันได้ถึงร้อยละ 79.23

 2. ข้อเสนอแนะแนวทางการพัฒนาบัวสู่พืชเศรษฐกิจของประเทศรองลงมาได้แก่ เสนอแนะให้รัฐสนับสนุนให้เกษตรกรทำนาบัวในเชิงธุรกิจเพิ่มขึ้น ร้อยละ 66.92 และหน่วยงานที่เกี่ยวข้อง ให้คำแนะนำแลกเปลี่ยนความรู้และประสบการณ์แก่กัน ร้อยละ 66.15 จากข้อเสนอแนะดังกล่าว ทำให้มองเห็นความสัมพันธ์ระหว่างเกษตรกรนาบัวกับหน่วยงานของรัฐว่ามีความสัมพันธ์กันน้อยมากหรือแทบจะไม่มีความสัมพันธ์กันเลย ดังนั้นการรวมตัวกันอย่างเหนียวแน่นของกลุ่มเกษตรกร จะเป็นพลังให้หน่วยงานของรัฐ หันกลับมาสนับสนุน ส่งเสริมกลุ่มเกษตรกรนาบัวอย่างหลีกเลี่ยงไม่ได้

ข้อเสนอแนะ

 ข้อเสนอแนะสำหรับหน่วยงานของรัฐและผู้ที่เกี่ยวข้อง

 1. รัฐและหน่วยงานของรัฐ หน่วยงานที่เกี่ยวข้องควรให้การสนับสนุนด้านองค์ความรู้เกี่ยวกับบัวแก่เกษตรกรผู้ทำนาบัว ทั้งด้านการฝึกอบรม ด้านเอกสารความรู้ และสื่อความรู้ต่างๆ

 2. รัฐและหน่วยงานของรัฐ หน่วยงานที่เกี่ยวข้องควรให้การสนับสนุนด้านองค์ความรู้เกี่ยวกับการทำนาบัวเชิงธุรกิจ และการทำการตลาดบัวแก่เกษตรกรผู้ทำนาบัว ทั้งด้านการฝึกอบรม ด้านเอกสารความรู้ และสื่อความรู้ต่างๆ

 3. รัฐและหน่วยงานของรัฐ หน่วยงานที่เกี่ยวข้องควรให้การสนับสนุนด้านการประชาสัมพันธ์เกี่ยวกับบัวต่อสาธารณะทั้งในประเทศและต่างประเทศ

 4. รัฐและหน่วยงานของรัฐ หน่วยงานที่เกี่ยวข้อง ควรให้การสนับสนุนด้านเงินทุนแก่เกษตรกรผู้ทำนาบัว

 5. สถานศึกษา ควรจัดการเรียนการสอน หลักสูตร เกี่ยวกับการทำนาบัว และการทำนาบัวเชิงเชิงธุรกิจ แก่นักศึกษา

 ข้อเสนอแนะสำหรับเกษตรกรผู้ทำนาบัว

 1. ควรศึกษาหาความรู้เกี่ยวกับบัวอย่างกว้างขวาง ทั้งการปลูก โรค แมลง และวัชพืช รวมทั้งศึกษาการตลาด การบำรุงรักษา วางแผนการปลูก และการตลาดอย่างรอบคอบก่อนลงมือปลูก

 2. ควรมีผู้รู้ ผู้มีประสบการณ์ และหน่วยงานที่เกี่ยวข้อง กลุ่มเกษตรกรนาบัวเพื่อให้การสนับสนุนและส่งเสริมซึ่งกันและกัน

 ข้อเสนอแนะในการวิจัย

 ควรทำการวิจัยกับกลุ่มเกษตรกรผู้ทำนาบัวโดยตรง

 ข่าวสดรายวัน. 19 ตุลาคม 2556. “คติความเชื่อเรื่องบัว”. (ออนไลน์). เข้าถึงได้จาก http://www.khaosad.co.th และ http://www.abhakara.com [สืบค้นเมื่อ 19 ตุลาคม 2556].

 จารวี มั่นสินธร. (2547). การศึกษาวิเคราะห์เรื่อง “ดอกบัว” ในคัมภีร์พระพุทธศาสนาเถรวาท. วิทยานิพนธ์ปริญญาพุทธศาสตรมหาบัณฑิต สาขาวิชาพระพุทธศาสนา บัณฑิตวิทยาลัย มหาวิทยาลัย มหาจุฬาลงกรณราชวิทยาลัย (อัดสำนา).

 จิรวัฒน์ เพชรรัตน์.(2557). การศึกษาเชิงวิเคราะห์ : บัวกับความสัมพันธ์ด้านวิถีชีวิตคนไทยและแนวทางสู่พืชเศรษฐกิจของประเทศ, ปีที่พิมพ์ พ.ศ. 2557

 เสฐียรพงษ์ วรรณปก. (2542). “คู่มือตั้งชื่อลูก พจนานุกรมชื่อเด็ก” ใน อนุสรณ์งานพระราชทานเพลิงศพ พระครูสถิตวชิรธรรม (ฉลอง) อดีตเจ้าอาวาสวัดท่าศาลาราม. เพชรบุรี : เพชรภูมิการพิมพ์.

 สมุนไพรไทย. (2556). (ออนไลน์). เข้าถึงได้จาก http://www.trueplookpanya.com.

5. การเขียนผลการวิจัยแบ่งออกเป็นสองส่วน คือ ส่วนแรก การอภิปรายถึงลักษณะของข้อมูลที่ใช้ในการวิจัย และสอง การทดสอบสมมติฐาน ซึ่งแต่ละส่วนมีรายละเอียด ดังนี้

บุญธรรม กิจปรีดาบริสุทธิ์. (2551). คู่มือการวิจัย การเขียนรายงาน การวิจัยและวิทยานิพนธ์. (พิมพ์ครั้งที่ 2). กรุงเทพมหานคร : จามจุรีโปรดักท์.

รัตนะ บัวสนธ์. (2552). ปรัชญาวิจัย. (พิมพ์ครั้งที่ 2). กรุงเทพมหานคร : สำนักพิมพ์แห่งจุฬาลงกรณ์มหาวิทยาลัย.

สุวิมล ว่องวาณิช และนงลักษณ์ วิรัชชัย. (2550). แนวทางการให้คำปรึกษาวิทยานิพนธ์. (พิมพ์ครั้งที่ 2)ภาควิชาวิจัยการศึกษา คณะครุศาสตร์ จุฬาลงกรณ์มหาวิทยาลัย.

องอาจ นัยพัฒน์. (2551). วิธีวิทยาการวิจัยเชิงปริมาณและเชิงคุณภาพ ทางพฤติกรรมศาสตร์และสังคมศาสตร์. (พิมพ์ครั้งที่ 3). กรุงเทพมหานคร : สามลดา.

อรุณี อ่อนสวัสดิ์. (2551). ระเบียบวิธีวิจัย. (พิมพ์ครั้งที่ 3). พิษณุโลก : ภาควิชาการศึกษา คณะศึกษาศาสตร์ มหาวิทยาลัยนเรศวร.

.